钦定古今图书集成/理学汇编/字学典/第098卷 > 范晔
## 钦定古今图书集成/理学汇编/字学典/第098卷 > 范晔

按《南史》本传：“范晔，字蔚宗，小字塼。少好学，善为文章，
能隶书，晓音律，累迁左卫将军、太子詹事。及逆谋入
狱，上有白团扇甚佳，送晔令书，出诗赋美句。晔受旨，
援笔而书曰：‘去白日之照照，袭长夜之悠悠’。上循览
凄然。晔自序云：‘吾书虽小，小有意，笔势不快。馀竟不
成就，每愧此名’。”

按《论书》，范晔与萧思话同师羊欣，然范后背叛，皆失
故步，名亦稍退。

按袁昂《书评》：“羊真、孔草，萧行、范篆，各一时绝妙。”
按《书断》：“范蔚宗工草隶小篆，尤精师范。羊欣不能儁
拔。诸葛长民亦善行草，论者以为蔚宗之流也。”